საკვლევი მხარის სოფლის მეურნეობის კერძო სექტორში თავმოყრილია დასამუშავებელი მიწების (სახნავის, მრავალწლიანი ნარგავების) უმეტესი ფართობები. იგი თანდათანობით წამყვანი ძალა ხდება რეგიონის სურსათის წარმოებაში და მომარაგებაში.

ამ მხარის ეკონომიკური განვითარების თანამედროვე ეტაპის უმნიშვნელოვანესი თავისებურებაა ის, რომ აგრარულ სექტორში დამკვიდრდა კერძო საკუთრება და იგი კახეთის რეგიონის ეკონომიკის საფუძველია. ეს არის ამ მხარის აგრარული რეფორმის პოზიტიური, სოციალური, ეკონომიკური შედეგი (იგივე ითქმის ქვეყნის მასშტაბითაც), რაც რევოლუციური გადატრიალების ტოლფასია.

ამასთან, ამ მხარის აგრარული რეფორმის გატარებისას თავი იჩინა ნეგატიურმა შედეგებმა. მხედველობაში გვაქვს უწინარეს ყოვლისა ის გარემოება, რომ გლეხი მიწასთან შიშველი ხელებით დავტოვეთ და მას უჭირს მიწის დამუშავება, ამიტომ შედეგი არადამაკმაყოფილებელია.

აგრარული რეფორმის კურსი არასწორი მიმართულებით განვითარდა, იგი წავიდა თვითდინებით, უსისტემოდ, არსებული პროგრამის მოთხოვნების გაუთ-ვალისწინებლად და აგრარულმა რეფორმამ სრულად ვერ უზრუნველყო კერძო საკუთრების პოტენციურ შესაძლებლობათა რეალიზაცია. ჩვენი გაანგარიშებით იგი ერთი მესამედითაც არ არის გამოყენებული. ამჟამად არაპრივატიზებული მიწების ხვედრითი წილი დამუშავებაში მყოფ ფართობებში 30%-მდეა, ხოლო სათიბებში კიდევ უფრო მაღალია, 85%-მდეა, საძოვრებში 97%-მდეა. საჭიროა ამ მიწებს გავუჩინოთ ნამდვილი მეპატრონეები და ჩავაყენოთ ხალხის სამსახურში, იგი შემოსავალის უდიდესი წყარო გახდება.

რეგიონში აგრარული რეფორმის ასევე თვალსაჩინო სოციალურ-ეკონომიკური მონაპოვარია ახალი ტიპის საწარმოთა ჩამოყალიბება და განვითარება. კერძოდ, შეიქმნა და ვითარდება მეწარმეობის ინდივიდუალური (გლეხური, ფერმერული) პარტნიორული (კოოპერაციული გაერთიანებები, ერთობლივი საწარმოები), აქციონერული ფორმირებანი. მეურნეობრიობის მრავალფეროვნება ამ რეგიონის ცხოვრების რეალობაა და მის სრულყოფილად განვითარებას ფართო გზა უნდა მიეცეს. რეგიონში ადრე არსებული 248 სოფლის მეურნეობრივი საწარმოდან ლიკვიდირებულია თითქმის უმრავლესობა და როგორც აღვნიშნეთ, შექმნილია 300 ფერმერული მეურნეობა, შპს - 16, კოოპერაციული გაერთიანებები - 14, სააქციო საზოგადოებები - 12. რეგიონში გავრცელებულია ფერმერული მეურნეობები. ისინი ნატურალურ და ნახევრად ნატურალურ მეურნეობებს წარმოადგენენ და ძალზე დაბალი აქვთ საქონლიანობის დონე. მათ არ შეუძლიათ, სრულად გამოკვებონ არა მარტო ქვეყანა, არამედ რეგიონი. მომავალში კურსი უნდა ავიღოთ მსხვილი, მაღალ-საქონლური ფერმერული მეურნეობებისაკენ.

განვითარებულ ქვეყნებში სოფლის მეურნეობის სპეციფიკიდან გამომდინარე, გლეხური (ფერმერული) მეურნეობები რიგი შეღავათებით სარგებლობენ. ჩვენთან ეს პირობები არ არსებობს და იგი არ გამოიყენება. ამდენად ფერმერული მეურნეობების განვითარებისათვის სათანადო იურიდიული ბაზის შექმნას და ამის საფუძველზე საგადასახადო სისტემის დახვეწას ესაჭიროება სერიოზული მიხედვა და სახელმწიფო დონეზე გადაწყვეტა. წინააღმდეგ შემთხვევაში ამა თუ იმ ორგანიზაციულ-სამართლებრივი ფორმით ფუნქციონირებადი ბევრი სოფლის მეურნეობის საწარმო მომავალში არსებობას შეწყვეტს, რაც სერიოზულ საფრთხეს შეუქმნის სოფლად მეწარმეობის განვითარებას. არადა მეწარმეობამ უნდა ააღორძინოს, ეკონომიკურად განამტკიცოს რეგიონი. მევენახეობაში შექმნილმა მძიმე მდგომარეობამ მეტად უარყოფითი გავლენა მოახდინა რეგიონში მეღვინეობის განვითარებაზე. წლების განმავლობაში სუბიექტური და ობიექტური მიზეზებით დარგში დაგროვილმა გადაუჭრელმა პრობლემებმა შეასუსტა კახური ღვინის კონკურენტუნარიანობა საზღვარგარეთის ქვეყნების ბაზრებზე.

ყურძნის წარმოების მკვეთრი შემცირებისა და ღვინის მრეწველობაში შექმნილი მძიმე ფინანსური მდგომარეობის მიზეზით, დიდად გაუარესდა რეგიონში პირველადი ღვინის ქარხნებში საწარმოო სიმძლავრეების დატვირთვა, კატასტროფულად შემცირდა ღვინის წარმოების მოცულობა. მთლიანად ქვეყანაში, 1990 წ. 433 ათასი ტ. ყურძენი გადამუშავდა, 2006 წ. 25-ჯერ ნაკლები; ძირითადად, კახეთის რეგიონზე აღინიშნება, ღვინის წარმოების დაცემის ტემპი. ამჟამად კახეთის რეგიონში ფუნქციონირებს 10-მდე ღვინის საწარმო. ესენია: „თელავის ღვინის მარანი“, ქართული ღვინოებისა და ალკოჰოლური სასმელების კომპანია „ჯივიესი“, „ჩალაზვაინსი“, „ხაშმი“, „ჩინებული“, „კოტეხი“, „ახაშენი“, „ქინძმარაული“ და სხვა, მათ გააჩნია უახლესი მოწყობილობა, რაც იძლევა მაღალი ხარისხის ღვინოების დამზადების საშუალებას, მათ მნიშვნელოვანი როლის შესრულება შეუძლიათ მეღვინეობის აღორძინებასა და საექსპორტო პროდუქციის პოტენციალის გადიდებაში. მაგრამ ამ მიზნის მისაღწევად მათ სჭირდებათ სათანადო დახმარება და ხელშეწყობა სახელმწიფოს მხრიდან, რათა სრულად გამოიყენონ წარმოების არსებული ზრდის კარგი შესაძლებლობანი.

ქართული ღვინოების უცხოეთის ბაზარზე გატანას აფერხებს, დამზადების დაბალი ტექნოლოგიის გამოყენებასთან ერთად, ნედლეულის ხარისხობრივი და ჯიშობრივი სიწმინდის დაუცველობა. ქართული მაღალხარისხოვანი ჯიშებისაგან მიღებულ ნედლეულს ხშირად ურევენ ველური ფორმების მდარე ხარისხის ყურძენს, ე.წ. „უწამლოს“, „ვაქირაულს“, აზერბაიჯანულ „მატრასას“ და სხვა. ეს არის ფალსიფიცირებული ღვინოები, რის გამოც მწარმოებლები კანონით მკაცრად უნდა ისჯებოდნენ, მაგრამ იმის გამო, რომ ქვეყანაში არც თუ იშვიათად ირღვევა კანონის მოთხოვნები, ამიტომაც ადგილი აქვს ამ უმსგავსობას. საჭიროა დროზე დაწესდეს მკაცრი კონტროლი ბაზრებზე ფალსიფიცირებული და იაფფასიანი პროდუქციის გატანის წინააღმდეგ და გატარდეს მკაცრი სანქციები. მხოლოდ ამ გზით შეიძლება ფალსიფიკაციის აღმოფხვრა და ბაზრების გაჯერება კახური მაღალი ხარისხის ღვინოებით.

აგრარული რეფორმის ერთ-ერთი მონაპოვარია, აგრეთვე, რეგიონში სასოფლო-სამეურნეო წარმოების სპეციალიზაციის შეცვლა სურსათის მწარმოებელი დარგების უპირატესი განვითარებით. შეიძლება ითქვას, რომ დღეს კახელი გლეხი ეწევა ექსტენსიურ მიწათმოქმედებას, რომ მიაღწიოს საკუთარი თავის თვითუზრუნველყოფას. ამისათვის ზოგიერთმა მათგანმა ფართო მასშტაბით დათესა მარცვლეულის კულტურები და მზესუმზირა, თანაც სარწყავი მიწათმოქმედების გამოყენების გარეშე, რაც კახეთის პირობებისათვის ყოვლად დაუშვებელია. სარწყავი სისტემის მოშლამ აიძულა ისინი ბუნების კაპრიზების ზემოქმედების ქვეშ მოეხდინათ მათი წარმოება, რისკის ზრდის ფაქტორების ზემოქმედებით ეწევიან ამ მეურნეობრივ საქმიანობას. მძიმე პირობების მიუხედავად, შეიცვალა კახეთის ბაზრის რეგიონის სპეციალიზაცია. თუ ადრე საბჭოთა პერიოდში მკვეთრად გამოკვეთილი სამრეწველო მევენახეობა და მეღვინეობა ახასიათებდა კახეთის რეგიონების ყველა 8 ადმინისტრაციულ რაიონს, ახლა, ეს მიმართულება ახასიათებს მხოლოდ გურჯაანის, ახმეტის, ყვარლის, თელავის და საგარეჯოს რაიონებს, ხოლო დედოფლისწყაროს, სიღნაღის, ლაგოდეხის რაიონები მარცვლეულ-მეცხოველეობის, ტექნიკური კულტურებისა და ბაღჩეულის მწარმოებლები არიან. აქედან, დედოფლისწყაროს და სიღნაღის რაიონები წმინდა მარცვლეულ-მეცხოველეობისა და მზესუმზირას მწარმოებლები გახდნენ, ხოლო ლაგოდეხის რაიონი ბოსტნეულ-ბაღჩეული კულტურების პროდუქციის ღრმა სპეციალიზირებული მწარმოებლები. რეგიონში წარმოების ასეთი სპეციალიზაცია დროებით მოვლენად უნდა იქნეს მიჩნეული, კახეთის რეგიონმა მომავალში უნდა მიიღოს სამრეწველო მევენახეობისა და მეღვინეობის საწარმოო სპეციალიზაცია, ამას კარნახობს ამ მხარის მდიდარი ბუნებრივ-ეკონომიკური პირობები, ვენახის გაშენების კარგი ტრადიცია და სპეციალიზებული დარგების მაღალი ეფექტიანობა.

ქართველი მეცნიერ-სპეციალისტების გაანგარიშებით დადგენილია, რომ ქვეყანაში ხარისხიანი მევენახეობის ინტერესების გათვალისწინებით მთლიანად საქართველოში ვენახების ოპტიმალურ ფართობად მიჩნეულია 80-90 ათასი ჰა ფართობის ოდენობა. არსებული ნარგავობის 90-92% უნდა იყოს სრულმოსავლიანი. მათზე შეიძლება (სულ მცირე) წარმოებულ იქნეს 250-300 ათასი ტონა მაღალხარისხიანი ნედლეული. ასეთი მიდგომით, საკვლევ ზონაში უნდა გაიზარდოს წითელი ჯიშის ვაზის ფართობები: თავკვერის, შავკაპიტოს, საფერავის, კაბერნეს და სხვათა.

ბოლო დროს მსოფლიო ბაზარზე წითელ, ვარდისფერ და ცქრიალა ღვინოებზე გაზრდილმა მოთხოვნამ გარკვეულად შეუწყო ხელი კახეთის რეგიონში საფერავის, თავკვერის, კაბერნეს და სხვათა გაშენებას, ძირითადად ფერმერულ მეურნეობებში. საჭიროა ამ პროცესებისადმი ხელის შეწყობა და გაფართოება.

უნდა გვახსოვდეს, რომ აგრარულ სექტორში სახელმწიფოებრივი რეგულირება უნდა ეყრდნობოდეს სამ ძირითად მიმართულებას: პირველი - ეფექტიანობას, მეორე - სამართლიანობას, მესამე - სტაბილურობას. კახეთის რეგიონში ეს მიმართულება არც ერთი სახით არ გამოიყენება, რაც არასწორია და იგი დაძლეული უნდა იქნეს სახელმწიფოებრივი რეგულირების გაძლიერების გზით. აგრარულ სექტორში სახელმწიფოებრივი რეგული-რების ამოცანები უნდა გახდეს:

- სურსათით ქვეყნის უზრუნველყოფა.

- წარმოებაში მეცნიერულ-ტექნიკურ პროგრესის მიღწევების დანერგვისათვის ხელსაყრელი პირობების შექმნა.

- ქვეყნის შიგნით ერთიანი ეკონომიკური სივრცის ფორმირება.

- ახლო და შორეული საზღვარგარეთის ქვეყნების ბაზრებზე გასვლა და ა.შ.

სახელმწიფო დღეს თითქმის ვერც ერთ ამ ფუნქციას ვერ ასრულებს. ამ მხრივ ქვეყანაში მართვის ვაკუუმია, არადა, აუცილებელია უზრუნველვყოთ სახელმწიფოს მარეგულირებელი როლის გაძლიერება რეგიონში.

დასკვნა ასეთია, აგრარული გარდაქმნებით საკვლევი რეგიონის დონეებზე არ გვაქვს დამაკმაყოფილებელი სოციალურ-ეკონომიკური შედეგები, რადგან სრულად ვერ ამუშავდა კერძო სექტორი, ხოლო სახელმწიფო სექტორი უმოქმედოა, ჩაკვდა. ამის ძირითადი მიზეზია სახელმწიფოს მარეგულირებელი როლის შესუსტება, საჭიროა ამ როლის ამაღლება, იგი გაზრდის რეგიონების ეკონომიკას და ქვეყანაში შეიქმნება ძლიერი რეგიონები და ჩამოყალიბდება ძლიერი ცენტრი ქვეყნის მყარი ეკონომიკის სახით, ამით ხალხის ცხოვრების დონე ამაღლდება.