|  |
| --- |
| ყურძნის მოსავლიანობის ანალიზი საწარმოო ფუნქციების გამოყენებით კახეთის მხარის მევენახეობის სასოფლო-სამეურნეო საწარმოებში |
|  |
|  |
|  |
|  |
|  |
|  |
|  |

|  |
| --- |
| სოფლის მეურნეობაში მოსავლიანობის ამაღლების ერთ-ერთ წინაპირობას წარმოადგენს ამ უკანასკნელის ფორმირების კანონზომიერების ღრმა და ყოველმხრივი ანალიზი და, უპირველეს ყოვლისა, იმ მიზეზშედეგობრივი მექანიზმის წარმოჩენა, რომელიც განსაზღვრავს მოსავლიანობის ვარიაციას, საშუალო დონეს და დინამიკას. ეს კანონზომიერებები, ისევე როგორც მასობრივი პროცესის სხვა კანონზომიერებები, ატარებენ ალბათურ, სტატისტიკურ ხასიათს. მასობრივი პროცესებისათვის დამახასიათებელი სტატისტიკური კანონზომიერებები ვლინდებიან არა თითოეულ, ცალკეულ შემთხვევაში, არამედ საშუალოდ. მათ შეცნობაში დიდ როლს თამაშობენ კორელაციურ-რეგრესიულ ანალიზზე დაფუძნებული ეკონომიკურ-სტატისტიკური მოდელირების მეთოდები, კერძოდ საწარმოო ფუნქციები. ისინი არა მარტო გამოავლენენ და რაოდენობრივად აღწერენ ამა თუ იმ მოვლენას (ჩვენ შემთხვევაში, ყურძნის მოსავლიანობას), არამედ ყოველმხრივ და მიზანმიმართულად შეისწავლიან მისი ფორმირების მექანიზმს.  ეკონომიკური მოვლენები და პროცესები იმისდა მიხედვით, თუ რა როლს თამაშობს მათ მართვაში ადამიანი, შეიძლება დაიყოს ორ ჯგუფად: სრულად მართული მოვლენები, რომელთა მიმდინარეობა მთლიანად დამოკიდებულია ადამიანის გადაწყვეტილებაზე და ნაწილობრივ (არაპირდაპირ) მართული მოვლენები, რომელთა მიმდინარეობა დამოკიდებულია ადამიანის გადაწყვეტილებაზე მხოლოდ საშუალოდ და ზოგადად. მოვლენების ნაწილობრივი (არაპირდაპირი) მართვა მდგომარეოს იმაში, რომ ადამიანი ზემოქმედებს რომელიღაც სხვა მოვლენებზე, რომლებიც დაკავშირებულნი არინ მისთვის საინტერესო მოვლენასთან. ასეთი კავშირები, როგორც წესი, კორელაციურია. საწარმოო ფუნქციების გამოყენებით მოდელების ლოგიკური შემუშავების დროს რეკომენდებულია ეფექტიანობის კრიტერიუმად (შედეგობრივ ნიშნად) შერჩეულ იქნას მაჩვენებელი, რომელიც ასახავს ადამიანის მიერ ნაწილობრივ მართულ მოვლენებს (ჩვენ შემთხვევაში, ყურძნის მოსავლიანობას), ხოლო ფაქტორულ ნიშნებად - მაჩვენებლები რომლებიც ასახავენ ადამიანის მიერ პირდაპირ (სრულად) მართულ მოვლენებს. იმ ფაქტორების შერჩევისთვის, რომლებიც საწარმოო ფუნქციის მოდელში ჩაირთვება, შემუშავებულია ლოგიკური მოთხოვნები და პრინციპები, რომლებიც ატარებნ საყოველთაო ხასიათს.  მითითებულ ლოგიკურ მოთხოვნებზე და პრინციპებზე დაყრდნობით, შევიმუშავეთ საკვლევ რეგიონში მევენახეობის ეკონომიკური ეფექტიანობის მრავალფაქტორული წრფივი მოდელი. მკვლევართა უმრავლესობა საწარმოო ფუნქციების აპარატის გამოყენებით ეკონომიკური მოვლენების შესწავლის დროს უპირატესობას წრფივ მოდელებს ანიჭებს. ეს იმით აიხსნება, რომ წრფივი მოდელების ეკონომიკური ინტერპრეტაცია უფრო მარტივია, განსაკუთრებით, მრავალფაქტორული მოდელების შემთხვევაში.  შედეგობრივ ნიშნად, კვლევის ამოცანებიდან გამომდინარე, შევარჩიეთ დარგის ეკონომიკური ეფექტიანობის ერთ-ერთი მთავარი განმაზოგადებელი მაჩვენებელი - ყურძნის მოსავლიანობა. მასზე მოქმედ (ადამიანის მიერ პირდაპირ მართულ) ფაქტორებად შეირჩა: ენერგოშეიარაღება, ენერგოუზრუნველყოფა, საწარმოო დანახარჯები, შრომითი რესურსებით უზრუნველყოფა, სასოფლო-სამეურნეო სავარგულების შეფასება.  ამრიგად, ყურძნის მოსავლიანობის ანალიზის საწარმოო ფუნქციის მოდელმა მიიღო შემდეგი ზოგადი სახე  მოდელის გასათვლელად გამოყენებული იქნა კახეთის მხარის ფერმერული მეურნეობების და სხვა სასოფლო-სამეურნეო საწარმოების 2001-2006 წლების საშუალო მონაცემები.  როგორც გამოცდილება გვიჩვენებს, მოდელში ჩართული სტატისტიკურად არსებითი ფაქტორების ჩამონათვალი იცვლება მოდელის ზომის გადიდების ან შემცირების ყოველ ნაბიჯზე. ერთი და იგივე ფაქტორი შიძლება აღმოჩდეს სტატისტიკურად არსებითი ან, პირიქით, არაარსებითი იმისდა მიხედვით, თუ მოდელში რომელ ფაქტორებთან ერთად შეთანაწყობაშია ჩართული. მოდელიდან არაარსებითი ფაქტორის (კრიტერიუმის შესაბამისად) გამორიცხვის შემთხვევაში ხანდახან იცვლება არა მარტო დარჩენილი ფაქტორების რეგრესიის კოეფიციენტების შეფასებები, არამედ კავშირის მიმართულებაც; მეტიც, არაარსებითი შეიძლება აღმოჩდეს ისეთი ფაქტორები, რომელთა როლიც ეკონომიკური თეორიის შესაბამისად ეჭვს არ იწვევს. ამავე დროს, ძნელია იმის შემოწმება, თუ ფაქტორთა რომელი ჩამონათვალი არის ყველაზე ოპტიმალური. ამიტომ, რიგ შემთხვევებში, თუ კი არ არის დარღვეული სათანადო ლოგიკური მოთხოვნები, მიზანშეწონილია მოდელში დავტოვოთ ყველა ფაქტორი, მათი სტატისტიკური არსებითობის ან არაარსებითობის მიუხედავად.  მრავლობითი რეგესიის კოეფიციენტი გვიჩვენებს შედეგობრივი ნიშნის საშუალო ცვლილებას ფაქტორული ნიშნის ერთი ერთეულით ცვლილების დროს. შედეგობრივ ნიშანზე ფაქტორების გავლენის შედარებითი ანალიზის დროს იყენებენ ელასტიურობის კოეფიციენტებს. ელასტიურობის კოეფიციენტი გვიჩვენებს, თუ საშუალოდ რამდენი პროცენტით იცვლება შედეგობრივი ნიშანი ფაქტორის ერთი პროცენტით ცვლილებისას.  შედეგობრივ ნიშანზე ფაქტორების გავლენის დონის გასაანალიზებლად მივმართოთ ელასტიურობის კოეფიციენტებს. დადგინდა, რომ ყველაზე მნიშვნელოვან გავლენას ყურძნის მოსავლიანობის ზრდაზე იწვევს მინერალური სასუქებით (X4) - მისი ერთი პროცენტით ზრდა იწვეს ყურძნის მოსავლიანობის 0,40%-ით ზრდას. ყურძნის მოსავლიანობის ზრდაზე დადებითი გავლენით ხასიათდება დანარჩენი ოთხი ფაქტორიც. მათ შორის განსაკუთრებით აღსანიშნავია სასოფლო-სამეურნეო სავარგულების ბალობრივი შეფასება (X5), რომელიც 0,38%-ით ზრდის შედეგობრივ ნიშანს. ეს მიუთითებს იმ დიდ რეზერვებზე, რომელიც ჩადებულია საკვლევ რეგიონში ნიადაგების შემდგომ თვისებრივ გაუმჯობესებაში. ყურძნის მოსავლიანობის დონის ამაღლებაზე დაახლოებით მსგავსი გავლენით ხასიათდება ფაქტორები - ენერგოუზრუნველყოფა და მატერიალური დანახარჯები (X1, X2) - მათი ერთი პროცენტით ზრდა შესაბამისად 0,26 და 0,32%-ით ზრდის შედეგობრივ ნიშანს. შედარებით ნაკლებია შრომითი რესურსებით უზრუნველყოფის გავლენა (0,09%), რაც იმაზე მეტყველებს, რომ ჯერ კიდევ დიდი ხვედრითი წონით არის წარმოდგენილი ცოცხალი შრომა. ეს კი მიუთითებს მათი გამოყენების დაბალ ეფექტიანობაზე.  მთლიანად, ყურძნის მოსავლიანობის დონეზე მოდელში ჩართული ფაქტორების ერთობლივი გავლენის - ელასტიურობის კოეფიციენტების ჯამი (რაც უდრის 1,4422-ს) - შესწავლა ადასტურებს, რომ მათი ერთი პროცენტით ზრდა 0,44%-ით ზრდის შედეგობრივ ნიშანს. ამრიგად, აღნიშნული ფაქტორების მიზანდასახული გამოყენება საშუალებას მოგვცემს მივაღწიოთ ყურძნის მოსავლიანობის მდგრად ზრდას და, მთლიანად, სასოფლო-სამეურნეო წარმოების ეფექტიანობის ამაღლებას კახეთის მხარის ფერმერულ მეურნეობებსა და სხვა სასოფლო-სამეურნეო საწარმოებში. |