ქვეყნის დამოუკიდებლობის მოპოვებას, გეგმური ეკონომიკიდან საბაზრო ეკონომიკაზე გადასვლას თან ახლდა მნიშვნელოვანი სირთულეები. სამოქალაქო ომმა, ტრადიციული საბჭოთა ბაზრის დაშლამ და ჰიპერინფლაციამ გამოიწვია ქვეყნის ეკონომიკის ფაქტობრივი მოშლა. ამას დაერთო აფხაზეთისა და სამხრეთ ოსეთის კონფლიქტები, რის შედეგადაც 300000-ზე მეტი ადამიანი დარჩა უსახლკაროდ. 90-იანი წლების ბოლოდან ფიქსირდება შედარებით სტაბილური პერიოდი. ქვეყანა ირჩევს დემოკრატიული და სამართლებრივი სახელმწიფოს მშენებლობის კურსსა და ეკონომიკის აღორძინების ამბიციას აცხადებს. თუმცაღა, იმდროინდელი ხელისუფლება საკმაოდ არაეფეტური და ნაკლებუნარიანი აღმოჩნდა ამ მიზნის შესასრულებლად. 2003 წლის „ვარდების რევოლუციას“ მოჰყვა ხელისუფლების ცვლილება. ახალმა მთავრობამ აიღო ვალდებულება, დაემყარებინა ქვეყანაში დემოკრატია; ხელი შეეწყო ეკონომიკის განვითარებისათვის, როგორც სიღარიბესთან ბრძოლის წარმატების საფუძვლისათვის; უზრუნველეყო ქვეყნის უსაფრთხოება და ტერიტორიული მთლიანობა; გაეწევრიანებინა საქართველო ევროპულ და ევროატლანტიკურ სტრუქტურებში1.

ინსტიტუციური, სამართლებრივი და ეკონომიკური რეფორმები, რომელთაც ახალი ხელისუფლება მოსვლის დღიდანვე აქტიურად ახორციელებდა, მალევე აისახა ქვეყნის განვითარებაზე. 2003-2007 წლებში ქვეყნის ეკონომიკური ზრდის მაჩვენებელი საშუალოდ 10%-ს შეადგენდა. თუმცაღა, ეკონომიკური ზრდა ვერ აისახა ქვეყნის მოსახლეობის უმრავლესობის საარსებო პირობების სისტემურ და მდგრად გაუმჯობესებაზე. საერთაშორისო სავალუტო ფონდის მონაცემებით, ქვეყანაში სიღარიბის მაჩვენებელი 27%-დან (2004 წ.) 31%-მდე (2007 წ.)2 გაიზარდა. ერთ-ერთი საერთაშორისო ორგანიზაციის კვლევის მიხედვით3, ქვეყნის მოსახლეობის საშუალოდ 34% თავს ღარიბად მიიჩნევს. საქართველოს სტატისტიკის ეროვნული სამსახურის ოფიციალური მონაცემებიც4 სიღარიბის ზრდის ტენდენციას აჩვენებს, თუმცაღა, განსხვავებული სტატისტიკით:

ერთ-ერთ უმთავრეს მიზეზად, რის გამოც ეკონომიკური ზრდა ვერ აისახა სიღარიბის მაჩვენე- ბელზე, შეიძლება დასახელდეს სტაგნაცია სოფლის მეურნეობაში. 2003-2007 წლებში ქვეყნის ეკონომიკის მნიშვნელოვანი ზრდა ნაკლებად შეეხო სოფლის მეურნეობის სექტორს. პირიქით, სოფლის მეურნეობის წარმოება და, შესაბამისად, მისი წილი მთლიან შიდა პროდუქტში წლიდან წლამდე მცირდებოდა.

სიღარიბე განსაკუთრებით მწვავეა სოფლად. ღარიბი მოქალაქეების უმეტესი ნაწილი (60%-ზე მეტი) სოფლად ცხოვრობს. სოფლის მოსახლეობა, ძირითადად, საკუთარი მეურნეობიდან წარმოებული პროდუქტების მოხმარებით ირჩენს თავს. ასეთი ადამიანების რიცხვი სოფლის მეურნეობაში დასაქმებულთა 81,6%-ს შეადგენს. სოფლის მეურნეობაში დასაქმება (რომელიც საერთო დასაქმების 50%-ზე მეტია), ძირითადად, მხოლოდ საკუთარი თავისა და ოჯახის რჩენისათვის საკმარისი პროდუქციის წარმოებას გულისხმობს. შემოსავალი სოფლის მეურნეობის სექტორში თითქმის არ გაზრდილა და ის გაცილებით უფრო დაბალია ეკონომიკის სხვა სექტო- რებში. განსაკუთრებულად უჭირთ მთიან და მაღალმთიან რაიონებში, სადაც სოფლის მეურნეობის შემოსავალი ძალიან დაბალია, სხვა სექტორში დასაქმების საშუალება კი, ფაქტობრივად, არ არსებობს. ასევე პრობლემურია ბუნებრივი კატასტროფის რისკის მატარებელი რაიონები როგორც ქვედა ზონაში (აქ მაღალია წყალდიდობის რისკი), ასევე - მაღალმთიან ზონაში (აქ ძალზე ხშირია მეწყერისა და ზვავის შემთხვევა).

ქვემოთ მოყვანილ ცხრილში გთავაზობთ სამეგრელოსა და აჭარის რეგიონებში სოფლად მაცხოვრებელი ღარიბი ოჯახების ზოგად მახასიათებელს