ექსპორტის კუთხით არსებული პრობლემები ასახულია საერთაშორისო შეფასებებში. გლობალური კონკურენტუნარიანობის 2013-2014 წლის ინდექსის მიხედვით, საქართველო მსოფლიოში 103-ე ადგილზეა საერთაშორისო დისტრიბუციის კონტროლის კომპონენტში. ლოგისტიკის განვითარების ინდექსის (Logistics Performance Index) მიხედვით, 2012 წელს საქართველო 155 ქვეყანას შორის 77-ე ადგილზე იყო. ინფრასტრუქტურის განვითარების თვალსაზრისით, კვლავ პრობლემად რჩება სასოფლო-სამეურნეო ინფრასტრუქტურის განვითარების დონე, რასაც გადამწყვეტი მნიშვნელობა აქვს სოფლის მეურნეობის სექტორის - როგორც სასოფლო-სამეურნეო პროდუქციის პირველადი წარმოების, ასევე, მასთან დაკავშირებული გადამამუშავებელი მრეწველობის - პროდუქტიულობის და კონკურენტუნარიანობის ზრდისთვის. დღეისათვის არასათანადოდაა განვითარებული საირიგაციო და სადრენაჟო ინფრასტრუქტურა. კერძო სექტორის კონკურეტუნარიანობის ამაღლების და ქვეყნის სატრანზიტო პოტენციალის მაქსიმალურად ათვისებისთვის მნიშვნელოვანია სტაბილური და ხელმისაწვდომი ენერგომიწოდება. მიუხედავად იმისა, რომ დღეისთვის, ენერგეტიკის სექტორში არსებული მდგომარეობა ეკონომიკის განვითარებისთვის განსაკუთრებულ შემაფერხებელ ფაქტორს არ წარმოადგენს, აუცილებელია ადეკვატური პოლიტიკის გატარება, რათა ენერგეტიკა, მასზე გაზრდილი მოთხოვნის გამო, არ იქცეს შემაფერხებელ ფაქტორად მომავალში. ქვეყანაში დღეისთვის წარმოებული ენერგია ადგილობრივი მოთხოვნის დასაკმაყოფილებლად არასაკმარისია. ამის გამო, ყოველწლიურად აუცილებელი ხდება ენერგიის იმპორტი. დიდია როგორც ელექტროენერგიის, ასევე ბუნებრივი აირის იმპორტის მოცულობა, რაც აძვირებს ენერგიის ფასს და შესაბამისად - წარმოებას. დამოკიდებულება ენერგიის გარე წყაროებზე ასევე რისკის ქვეშ აყენებს მიწოდების სტაბილურობას. არსებული ენერგოსიმძლავრეების ზრდის გარეშე, იმპორტის წილი ენერგიაზე მოთხოვნის ზრდის პარალელურად გაიზრდება. ამ დროს, ქვეყნის მდიდარი ენერგორესურსები უმეტესწილად გამოუყენებელია. ენერგეტიკული მნიშვნელობით გამორჩეულ მდინარეთა, რომელთა რაოდენობა დაახლოებით 300-ია, წლიური ჯამური პოტენციური სიმძლავრე 15 ათასი მეგავატის, საშუალო წლიური ენერგია კი 50 მლრდ კვტ. საათის ექვივალენტურია, ხოლო მათი პოტენციალის 80% - აუთვისებელი. გარდა ჰიდრორესურსებისა, ქვეყანაში საკმაოდ დიდია ქარისა და მზის ენერგიების პოტენციალი. არსებობს გეოთერმული წყლების მარაგები, რის საშუალებითაც შესაძლებელია ძვირადღირებული ენერგოშემცველი პროდუქტის იმპორტის შემცირება. ჰიდრორესურსების გამოყენების კუთხით, დიდი მნიშვნელობა ენიჭება წყლის რესურსების ეფექტიან მართვას. ამასთან, ჰიდრორესურსების ათვისება, მისი სეზონური ხასიათიდან გამომდინარე, ჭარბი ენერგიისთვის საექსპორტო ბაზრების მაქსიმალურად განვითარებას მოითხოვს. ამ ეტაპზე ექსპორტის არეალი შეზღუდულია. იმპორტის მოცულობის შემცირების და ადგილობრივი რესურსების უკეთ გამოყენების გარდა, აუცილებელია ენერგიაზე ხელმისაწვდომობის სფეროში არსებული პრობლემების გადაჭრა. ენერგოგანაწილების ინფრასტრუქტურაში არსებული ტექნიკური სირთულეები ვერ უზრუნველყოფს ენერგიის უწყვეტ და ხარისხიან მიწოდებას. ენერგოგანაწილების ქსელებთან მიერთების შედარებით რთული ადმინისტრაციული პროცედურები აუარესებს ენერგიაზე ხელმისაწვდომობას. გენერაციის გაზრდისთვის საჭირო მაღალი კაპიტალური დანახარჯები აისახება ენერგიის საბოლოო ტარიფებზე. ნეგატიურად აისახება ტარიფებზე, ასევე, დისტრიბუციის ბაზარზე კონკურენციის არარსებობა. გლობალური კონკურენტუნარიანობის 2013-2014 წლის ანგარიშის მიხედვით, საქართველო ენერგიის მიწოდების ხარისხის მაჩვენებლით 52-ე ადგილზეა, ხოლო მსოფლიო ბანკის ბიზნესის კეთების (Doing Business) 2014 წლის ანგარიშის მიხედვით, ელექტროენერგიის ხელმისაწვდომობის მაჩვენებლით - 54-ე ადგილზე. ინფრასტრუქტურის განვითარების და სატრანზიტო პოტენციალის მაქსიმალურად გამოყენების მიზნით განსახორციელებელი პოლიტიკის მიმართულებები კარგად განვითარებული სატრანსპორტო, ენერგო, ლოგისტიკური და სასოფლო სამეურნეო ინფრასტრუქტურა ქვეყნის კონკურენტუნარიანობის და სატრანზიტო პოტენციალის ზრდის ერთ-ერთი უმნიშვნელოვანესი ფაქტორია. ამასთან, ლოგისტიკა, როგორც თანამედროვე მსოფლიოს ერთ-ერთი ყველაზე სწრაფად განვითარებადი დარგი, შესაძლებლობას უქმნის საქართველოს, მაქსიმალურად გამოიყენოს საკუთარი სატრანზიტო და სავაჭრო პოტენციალი. შესაბამისად, სახელმწიფოს პოლიტიკა მიმართული იქნება ამ დარგის შემდგომი განვითარებისკენ, მათ შორის ინფრასტრუქტურის განვითარების, დარგში ინვესტიციების მოზიდვის და ქვეყნის საერთაშორისო და რეგიონულ სატრანსპორტო სისტემებში ინტეგრაციის გზით. სახელმწიფო პოლიტიკა ენერგეტიკის სფეროში მიმართული იქნება ენერგიის იმპორტის შემცირების და ენერგოდამოუკიდებლობის ზრდისკენ, საინვესტიციო გარემოს გაუმჯობესების და პირდაპირი უცხოური ინვესტიციების მოზიდვისკენ. ასევე, მნიშვნელოვანია მარეგულირებელი მექანიზმების შემდგომი დახვეწა, რაც, თავის მხრივ, ხელს შეუწყობს ენერგეტიკის სფეროში ინვესტიციების მოზიდვას და დარგის სწრაფ განვითარებას. აღსანიშნავია, რომ ქვეყანაში ინფრასტრუქტურის მშენებლობის/განვითარების პროცესში, აუცილებელია ამ პროცესის გარემოზე შესაძლო ზეგავლენის სათანადო შეფასება და გათვალისწინება, რათა თავიდან იქნას აცილებული გარემოზე შეუქცევადი ზიანის მიყენება. ინფრასტრუქტურის დაგეგმვისა და განვითარების პროცესში, მნიშვნელოვანია გათვალისწინებული იქნას გლობალური დათბობის ნეგატიური ზემოქმედება ქვეყნის ეკონომიკაზე. მოსალოდნელი ზიანის დროული პროგნიზირებისა და პრევენციის მიზნით, შესაბამისი ინფრასტრუქტურის განვითარება ხელს შეუწყობს რისკების შემცირებას. გლობალური დათბობით გამოწვეული ეკონომიკური დანაკარგების აღმოსაფხვრელად ეროვნულ დონეზე ძალისხმევასთან ერთად, გაეროს კლიმატის ცვლილების ჩარჩო კონვენციის ფონდებიდან (მწვანე კლიმატის ფონდი, გლობალური გარემოს დაცვის ფონდი და სხვ.) მოზიდული იქნება კონვენციით განსაზღვრული გარემოსდაცვითი ინვესტიციები. სატრანსპორტო ინფრასტრუქტურის სრულყოფა და ლოგისტიკური ცენტრების განვითარება სატრანსპორტო ინფრასტრუქტურის სრულყოფის და ლოგისტიკური ცენტრების განვითარების მიზნით, მთავრობა ხელს შეუწყობს სატრანსპორტო სისტემების სიმძლავრეების შესაბამის გაზრდას და განვითარებას (საგზაო, გზისპირა, სარკინიგზო და სანავსადგურე ინფრასტრუქტურა, აეროპორტების რეკონსტრუქცია და სატვირთო ტერმინალების მშენებლობა, ლოგისტიკური ცენტრები და ა.შ.). პრიორიტეტი მიენიჭება აღმოსავლეთ-დასავლეთის ჩქაროსნული ავტომაგისტრალის და ბაქო-თბილისი-ყარსის ახალი სარკინიგზო ხაზის მშენებლობის დასრულებას, ქუთაისის საერთაშორისო აეროპორტის განვითარებას (ასაფრენ-დასაფრენი ბილიკის გაგრძელება და სატვირთო ტერმინალების მშენებლობა) და ანაკლიის ღრმაწყლოვანი ნავსადგურის პროექტს. ლოგისტიკური ცენტრების განვითარების მიზნით, ხელი შეეწყობა საერთაშორისო სტანდარტების შესაბამისი ინფრასტრუქტურის და მულტიმოდალური და ინტერმოდალური გადაზიდვების განვითარებას. შიდა გადაზიდვების, ტურიზმის და ზოგადად ქვეყნის ეკონომიკური ზრდისთვის მნიშვნელოვანია შიდასახელმწიფოებრივი და ადგილობრივი მნიშვნელობის საგზაო ინფრასტრუქტურის განვითარება, მათი საერთაშორისო ნორმების მოთხოვნებთან შესაბამისობაში მოყვანა, ხანგრძლივი ექსპლუატაციის უზრუნველსაყოფად მოვლა- შენახვის სამუშაოების სწორი დაგეგმარება. ინვესტიციების ხელშეწყობა ტრანსპორტის და ლოგისტიკის სფეროში და სახელმწიფოსა და კერძო სექტორს შორის თანამშრომლობის გაძლიერება სატრანსპორტო პოტენციალის ზრდის და შესაბამისი ლოგისტიკური უზრუნველყოფის მიზნით, მთავრობა ხელს შეუწყობს ამ სექტორებში ინვესტიციების მოზიდვას, მათ შორის სახელმწიფოს და კერძო სექტორის თანამშრომლობით ერთობლივი საინვესტიციო პროექტების განხორციელებას (PPP); მოხდება ქვეყნისათვის პრიორიტეტულ სატრანსპორტო და ლოგისტიკურ პროექტებზე სახელმწიფოს მხრიდან ფინანსური ხელშეწყობის მექანიზმების შემუშავება. კონკურენტული გარემოს ფორმირება და ინფორმაციული სისტემების განვითარება სატრანსპორტო სისტემის განვითარების მიზნით და ბიზნესის კონკურენტუნარიანობის ზრდისთვის, მთავრობა ხელს შეუწყობს სატრანსპორტო სფეროში კონკურენტული გარემოს ფორმირებას, რაც გულისხმობს სატრანსპორტო მომსახურების კუთხით დაინტერესებული კომპანიებისთვის ბაზარზე დაშვების თავისუფლებას. ასევე ხელი შეეწყობა ინფორმაციული სისტემების განვითარებას და ტრანსპორტის სტატისტიკის ერთიანი ბაზის ფორმირებას; სატრანსპორტო დოკუმენტების ელექტრონულად დამუშავების სისტემის განვითარებას და თანამედროვე ინფორმაციული ტექნოლოგიების ფართოდ გამოყენებას. საერთაშორისო სტანდარტების შესაბამისად გაუმჯობესებულმა საგზაო ინფრასტრუქტურამ გამოიწვია მაღალი სიჩქარეები საავტომობილო გზებზე. შესაბამისად, აუცილებელია საგზაო უსაფრთხოების ამაღლება. ამ მიზნით, შემუშავდება და განხორციელდება სისტემური ღონისძიებები, რაც თავის მხრივ გარდაუვლად განაპირობებს ახალი საგზაო უსაფრთხოების სტრატეგიის შემუშავებას. საერთაშორისო და რეგიონულ სატრანსპორტო სისტემებში ინტეგრ