ცემა ან სხვაგვარი ძალადობა, რამაც დაზარალებულის ფიზიკური ტკივილი გამოიწვია,მაგრამ არ მოჰყოლია ამ კოდექსის 120-ე მუხლით გათვალისწინებული შედეგი,-  
ისჯება ჯარიმით ან საზოგადოებისათვის სასარგებლო შრომით ვადით ასოციდან ას ოთხმოცსაათამდე ან გამასწორებელი სამუშაოთი ვადით თხუთმეტ თვემდე ანდა ტუსაღობით ვადითორ თვემდე.

ცემა არ წარმოადგენს ჯანმრთელობის დაზიანებათა განსაკუთრებულ სახეს. ამ დანაშაულისათვის დამახასიათებელია ის, რომ ფიზიკური ტკივილი დაზარალებულისათვის არ იწვევს მისი ჯანმრთელობის ხელშესახებ დაზიანებას. დანაშაულებრივი ხელყოფის ობიექტი არის ადამიანის სხეულებრივი ხელშეუხებლობა, თუმცა საბოლოო ჯამში დანაშაული საფრთხეს უქმნის (და არა აზიანებს) ადამიანის ჯანმრთელობასაც.

ცემა - ესაა დაზარალებულისათვის მრავალგზისი დარტყმა. ერთხელ გარტყმა არ ჩაითვლება ცემად. ცხადია, ცემა გულისხმობს ფიზიკური ტკივილს. განსახილველი დანაშაულის შემადგენლობის არსებობისათვის მნიშვნელობა არა აქვს, თუ რითი სცემს დამნაშავე დაზარალებულს: ხელით, ფეხით, ჯოხით, თუ სხვა საგნით.

ვერ დავეთანხმებით პროფ. ზ. წულაიას, რომელიც აღნიშნავს, რომ ,,ცემის სავალდებულო ნიშანია მისი სისტემატურობა, ე.ი. მისი ჩადენა სამჯერ ან მეტჯერ წლის განმავლობაში“.1 თუ ცემას სისტემატური ხასიათი აქვს და ფიზიკურ ტანჯვას იწვევს, მაშინ გვექნებაარა ცემის, არამედ წამების (სსკ-ის 126-ე მუხლი) შემადგენლობა.

სსკ-ის 125-ე მუხლში ლაპარაკია აგრეთვე ,,სხვაგვარ ძალადობაზე“, რამაც დაზარალებულის ფიზიკური ტკივილი გამოიწვია. ,,სხვაგვარი ძალადობა“ გულისხმობს ისეთ ქმედებებს, როგორიცაა შებოჭვა, თმებით თრევა, ხელის, კისრის ან სხვა ორგანოს გადაგრეხვა, სხეულის სხვადასხვა ნაწილზე მოჭერა, ჩქმეტა და ა.შ.

განსახილველი დანაშაულის შემადგენლობა მხოლოდ მაშინ არსებობს, როცა ცემას ან სხვაგვარ ძალადობას არ მოჰყოლია ჯანმრთელობის მსუბუქი ხარისხის დაზიანებაც კი, ე.ი. ისეთი დაზიანება, რამაც ჯანმრთლობის ხანმოკლე მოშლა ან საერთო შრომისუნარიანობის უმნიშვნელო ან არამყარი დაკარგვა გამოიწვია.

ცემამ ან სხვაგვარმა ძალადობამ შეიძლება გამოიწვიოს ორგანიზმის ანატომიური მთლიანობის დარღვევა (ნაკაწრები, სისხლნაჟღენთები, ზედაპირული დაჟეჟილობანი, მცირე ჭრილობები). შეიძლება არც გამოიწვიოს ასეთი შედეგი და მხოლოდ ფიზიკურ ტკივილში ან ცოტა ხნით შეუძლოდ ყოფნაში გამოიხატოს.

თუ ცემის ან სხვაგვარი ძალადობის შედეგად დაზარალებულის სხეულზე დარჩა დაზიანებები, ისინი უნდა შეფასდეს სიმძიმის ხარისხის, ზოგადი წესების შესაბამისად. სხეულის დაზიანების სიმძიმის განსაზღვრის წესების თანახმად, ,,თუ ცემის შედეგად, სხეულზე დაზიანების რაიმე ობიექტური ნიშანი არ რჩება, მაშინ სასამართლო-სამედიცინო ექსპერტი თავის დასკვანაში აღნიშნავს დაზარალებულის ჩივილებს, მიუთითებს, რომ ობიექტური ნიშნები აღმოჩენილი არ არის და სხეულის დაზიანების სიმძიმის ხარისხს არ განსაზღვრავს“ (მ. 23-ე). მსგავს შემთხვევებში ცემის ფაქტის დადგენა შედის გამოძიებისა და სასამართლოს კომპეტენციაში.

2000 წლის 19 სექტემბერს, დ. ი-ძემ ოთხ მეგობართან ერთად, სამსახურში მიაკითხა ბ. ტ-შვილს პირადი ურთიერთობების გასარკვევად. კამათის დროს ი-ძემ თავში მუშტი ძლიერად ჩაარტყა ტ-შვილს და გამოიწვია ჯანმრთელობის მძიმე დაზიანება. დაზარალებული ტ-შვილი, როგორც წინასწარი გამოძიების, ასევე სასამართლოში საქმის განხილვისას ამტკიცებდა, რომ მას კამათის დროს ი-ძის მეგობრებიც სცემდნენ. წინასწარმა გამოძიებამ არ გაიზიარა დაზარალებულის ჩვენება და სისხლის სამართლის პასუხისგებაში მისცა მხოლოდ ი-ძე, რომელმაც მუშტი დაარტყა და ჯანმრთელობა მძიმედ ტ-შვილს. დანარჩენი ოთხის მიმართ კი გამოტანილი იქნა სისხლის სამართლის საქმის აღძვრაზე უარის თქმის დადგენილება. ასეთი გადაწყვეტილების მიღების ერთ-ერთი არგუმენტი იყო ის, რომ სასამართლო-სამედიცინო ექსპერტიზის დასკვნის თანახმად ტ-შვილს ,,საავადმყოფოში მიყვანისას ჰქონდა მხოლოდ ერთი დაზიანება თავში, რითაც დადგენილად ჩაითვალა, რომ მასზე განხორციელდა მხოლოდ ერთი დარტყმა და წაქცევასთან ერთად მთლიანად გამოიწვია დამდგარი შედეგი“ (ს.ფ.311).

როგორც აღნიშნული იყო, 125-ე მუხლით გათვალისწინებული დანაშაული სწორედ მაშინ გვაქვს, როცა ცემას არ გამოუწვევია ჯანმრთელობის დაზიანება. წინააღმდეგ შემთხვევაში ქმედება დაკვალიფიცირდება არა სსკ-ის 125-ე მუხლით, არამედ შესაბამისი მუხლებით, რომლებიც ითვალისწინებენ პასუხისმგებლობას ამა თუ იმ ხარისხის ჯანმრთელობის დაზიანებისათვის. ამიტომ მითითება იმაზე, რომ დაზარალებულს ჰქონდა მხოლოდ ერთი დაზიანება თავში და ამიტომ სხვების მიერ ცემის ფაქტს ადგილი არ ჰქონია, არ არის სწორი. დიდუბე-ჩუღურეთის რაიონულმა სასამართლომ ყურადღება მიაქცია აღნიშნულ გარემოებას და კერძო დადგენილებით მიუთითა წინასწარი გამოძიების მწარმოებელ ორგანოს (დიდუბე-ჩუღურეთის რაიონის საგამოძიებო განყოფილება) სისხლის სამართლის საქმის გამოძიების დროს დაშვებულ შეცდომებზე (საქმე № 0200204).

თუ ცემას ადგილი ჰქონდა ყაჩაღური თავდასხმის დროს, მაშინ დანაშაულთა ერთობლიობით ქმედების კვალიფიკაცია საჭირო არ არის. პირმა პასუხი უნდა აგოს მხოლოდ სისხლის სამართლის კოდექსის 179-ე მუხლით. სხვაგვარად წყდება საკითხი იმ შემთხვევაში, თუ ცემა ჯანმრთელობის დაზიანება ან სხვაგვარი ძალადობა თან ერთვის ქონების გამოძალვისაკენ მიმართულ მოქმედებას. გამოძალვისას ადგილი აქვს ძალადობის გამოყენების მუქარას, რომელიც მიმართულია მომავლისაკენ და რეალიზებული იქნება იმ შემთხვევაში, თუ დამნაშავის მოთხოვნა არ შესრულდება. თუკი ძალადობის აქტი განხორციელდა, ე.ი. მუქარა სისრულეში იქნა მოყვანილი, მაშინ ასეთი ქმედება სცილდება გამოძალვის შემადგენლობის ფარგლებს და პირმა პასუხი უნდა აგოს დანაშაულთა ერთობლიობით-გამოძალვისა და სსკ-ის შესაბამისი მუხლებით-ცემის, ჯანმრთელობის დაზიანებისათვის და ა.შ. ეს საკითხი სასამართლო პრაქტიკაში სწორად წყდება.

2000 წლის 4 დეკემბერს, დაახლოებით 20 საათსა და 30 წუთზე, ბ. ჩ-იამ სამ მეგობართან ერთად სახლიდან გამოიყვანა ი. ი-დი და მოსთხოვა 5500 აშშ დოლარის მოტანა რამდენიმე დღეში. წინააღმდეგ შემთხვევაში დაემუქრნენ ანგარიშსწორებით. ი. ი-დმა თანხის მიცემაზე უარი განაცხადა. როდესაც მუქარის მიუხედავად, ვერ შეძლეს მისი დაყოლიება, ჩიამ და მისმა მეგობრებმა დაუწყეს ი-დს ცემა, რის შედეგადაც ეს უკანასკნელი შეპირდა, რომ რამდენიმე დღეში მისცემდა მათ თანხის ნაწილს. მათ შეწყვიტეს ი- დის ცემა და განუცხადეს, რომ ფულის მისაღებად მივიდოდნენ 2000 წლის 8 დეკემბერს.

კრწანისი-მთაწმინდის რაიონულმა სასამართლომ 2001 წლის 18 ივნისის განაჩენით მსჯავრი დასდო ბ. ჩ-იას საქართველოს სსკ-ის 181-ე მუხლის II ნაწილის ,,ა“ და ,,გ“ პუნქტებით (გამოძალვა ჯგუფურად, დიდი ოდენობით ქონების მიღების მიზნით და 125-ე მუხლით (საქმე №1/149-01).

ხშირად ცემა თან ერთვის ხულიგნურ მოქმედებას. საქართველოს ახალმა სისხლის სამართლის კოდექსმა შეცვალა სისხლისსამართლებრივი წესით დასჯადი ხულიგნობის ცნება. ქმედება, რომელიც უხეშად არღვევს საზოგადოებრივ წესრიგს და გამოხატავს აშკარა უპატივცემულობას საზოგადოებისადმი, სისხლის სამართლის წესით ისჯება მხოლოდ იმ შემთხვევაში, თუ ჩადენილია ძალადობით ან ძალადობის მუქარით. ძალადობის ქვეშ იგულისხმება ცემა, დარტყმა, ასევე ჯანმრთელობის მსუბუქი დაზიანება. მაშასადამე, ხულიგნობის შემადგენლობა მოიცავს სსკ-ის 125-ე (ასევე 120-ე) მუხლით გათვალისწინებული დანაშაულის ნიშნებს. ამიტომ ასეთ შემთხვევაში დანაშაულთა ერთობლიობის წესით კვალიფიკაცია საჭირო არ არის.