**ადამიანის უფლებათა რეგიონული დაცვა**

ადამიანის უფლებათა დაცვის საერთაშორისო სისტემა არ არის უნაკლო. კვლავაც ბევრია ადამიანის უფლებათა დარღვევის ფაქტი, რომელთაგან მრავალი უპასუხო რჩება საერთაშორისო დონეზე. უფრო მეტიც, საერთაშორისო საზოგადოებას თითქმის არაფრის გაკეთება შეუძლია იმისათვის, რომ სახელმწიფოებმა ვადაში წარმოადგინონ საწყისი და/ან პერიოდული ანგარიშები. წევრი სახელმწიფოების რაოდენობის გათვალისწინებით უნდა განხორციელდეს კომპრომისი: დღევანდელი მსოფლიოს პლურალისტული ბუნება, ადამიანის უფლებათა ძირითად მოთხოვნასთან ერთად (ყველა ერი სარგებლობდეს უფლებებით ყოველგვარი დისკრიმინაციის გარეშე), ნიშნავს, რომ კულტურაში განსხვავებები არ უნდა იწვევდეს რაიმე სახის დისკრიმინაციას. კონსენსუსის მიღწევა უფლებათა მასშტაბისა და შინაარსის უფრო მეტი დეტალიზებით, შედეგად, თითქმის აუცილებლად იწვევს სხვადასხვა რელიგიებსა და კულტურულ ნორმებთან დაკავშირებულ სირთულეებს. როგორც აღინიშნა, „სამუშაო ან ადამიანის ამგვარი უფლებების უზრუნველყოფა უფრო რთულია ეთნიკურად განსხვავებულ, ვიდრე ერთგვაროვან საზოგადოებაში” (უოკერი და სხვ., გვ. 263). უფრო მეტიც, აღსრულების მექანიზმის განმტკიცება გამოწვევა იქნება თვით საერთაშორისო სამართლისათვის. გაერო-ს მიერ ჩამოყალიბებული ადამიანის უფლებათა სისტემა არავითარ საშუალებას არ ქმნის ადამიანის უფლებათა ადგილობრივი სისტემებისთვის. გაერო-ს წესდების VIII თავში საუბარია მხოლოდ რეგიონული სისტემების ჩამოყალიბებაზე, რომლებმაც უნდა შეინარჩუნონ მშვიდობა და უსაფრთხოება (ევროპის უშიშროების თანამშრომლობის ორგანიზაცია, ამგვარი რეგიონული ინიციატივის პირველი მაგალითია). ადამიანის უფლებათა დაცვის პირველი რეგიონული ძვრები განხორციელდა ევროპაში ევროპის საბჭოს ეგიდით, თუმცა ამ სქემებს უნდობლობითა და სკეპტიციზმით შეხვდა გაერო. ევროპამ ადამიანის უფლებათა დაცვასთან დაკავშირებული ერთადერთი სამართლებრივად სავალდებულო დოკუმენტის მიღებას ორ წელიწადზე ნაკლები დრო მოანდომა გენერალური ასამბლეის მიერ ადამიანის უფლებათა საყოველთაო დეკლარაციის მიღების დღიდან. იქნებ გენერალურმა ასამბლეამ ხიფათიც კი იგრძნო ეფექტიანი რეგიონული სისტემების შექმნის წინაშე და ამიტომ, მხოლოდ 1977 წელს საჯაროდ აღიარა რეგიონული უფლებების სარგებელი. გენერალური ასამბლეის რეზოლუცია №32/127 სახელმწიფოებს ადამიანის უფლებათა დაცვისა და განვითარების რეგიონული მექანიზმის ჩამოყალიბებისკენ მოუწოდებდა. მოწოდებას არ გამოხმაურებია მსოფლიოს ყველა რეგიონი.

წინამდებარე თავში განხილულია დღევანდელი მსოფლიოს ძირითადი რეგიონული ორგანიზაციები და მთავარი აქცენტი გადატანილია ადამიანის უფლებათა დაცვასთან დაკავშირებულ დოკუმენტებსა და მათი აღსრულების მექანიზმზე. კონტექსტში უკეთესად წვდომის მიზნით, დასაწყისში მოკლედაა განხილული რეგიონული სისტემები და მათი უპირატესობანი.

**6.1. რეგიონულ სისტემათა უპირატესობანი**

ადამიანის უფლებათა დაცვის რეგიონულ სისტემებს თან ახლავს უპირატესობათა მთელი რიგი. ჩაბმული იქნება ნაკლები სახელმწიფო და, ამგვარად, პოლიტიკური კონსენსუსის მიღწევაც ადვილი იქნება როგორც ტექსტთან, ასევე მონიტორინგის/აღსრულების ექანიზმთან დაკავშირებით. ბევრი რეგიონი, ასევე, შედარებით ერთგვაროვანია კულტურის, ენისა და ტრადიციების მიხედვით, რაც, თავისთავად, აშკარა უპირატესობაა. მიუხედავად ამისა, ყველა რეგიონული სისტემა კვლავაც რჩება საერთაშორისო სამართლის ქმნილებად. ისინი ჩამოყალიბებულია ისეთი ხელშეკრულებების საფუძველზე, რომელთა გამოყენება და განმარტება შესაძლებელია საერთაშორისო სახელშეკრულებო სამართლის შესახებ ვენის კონვენციის შესაბამისად და რომლებიც ფუნქციონირებენ მხოლოდ სახელმწიფოთა შორის კონსენსუსის მიღწევის მიზნით. შესაბამისად, რეგიონული სისტემები არსებობენ საერთაშორისო სამართლის საფუძველზე და გააჩნიათ იგივე პრობლემები, როგორიცაა, მაგალითად, აღსრულება.

**6.1.1. ტექსტების შედგენა და მიღება**

რეგიონული დოკუმენტების შედგენა უფრო ადვილია, ვიდრე საერთაშორისო დოკუმენტებისა. სახელმწიფოთა ნაკლები რაოდენობა უნდა ნიშნავდეს პოლიტიკურ ერთსულოვნებას, მაგრამ, მიუხედავად იმისა, რომ გაერო-ს წევრთა რაოდენობა ახლანდელთან შედარებით ნაკლები იყო, უფლებათა საერთაშორისო ბილის პროექტის შედგენისას ტექსტზე შეთანხმების მიღწევა არც უფრო ადვილი იყო და არც უფრო სწრაფი. ბევრ რეგიონს აქვს მსგავსი ენობრივი, რელიგიური და კულტურული ტრადიციები, რაც ეხმარება დოკუმენტის შედგენის პროცესს: აფრიკული ქარტია ცდილობს ადამიანის და ხალხების უფლებებში აფრიკული შინაარსის ჩადებას; არაბული ლიგა და დამოუკიდებელ სხელმწიფოთა თანამეგობრობა წარმოადგენენ რეგიონულ სისტემებს, რომლებიც მიღებულია საერთო მემკვიდრეობის საფუძველზე. ძირითადი რეგიონები, რომლებიც იყენებენ ადამიანის უფლებათა დაცვის სისტემებს, შედარებით ერთგვაროვანია, რამდენადაც ამგვარ რეგიონებში შემავალ სახელმწიფოებს აქვთ მსგავსი პოლიტიკური და კულტურული მემკვიდრეობა (ზოგიერთ შემთხვევაში დაშვებულია ძალიან ფართო მსგავსება).

რეგიონულ სისტემებთან დაკავშირებული დოკუმენტის საბოლოო ტექსი უფრო მარტივი უნდა იყოს გამოსაყენებლად და გასავრცელებლად. ეს გულისხმობს საკმარისად განვითარებულ ინფრასტრუქტურას და გაერო-ზე მეტად მოქნილ სისტემას. ამ თვალსაზრისით, ყველაზე დიდ წარმატებას ევროპამ მიაღწია.

**6.1.2. ხელმისაწვდომობა**

განსაზღვრების მიხედვით, რეგიონული სისტემა უფრო ხელმისაწვდომია. შეუდარებლად იაფი და მარტივია ამერიკელებისთვის ჩასვლა ვაშინგტონში (კოლუმბიის ოლქი) (ადამიანის უფლებათა დაცვის ამერიკული კომისია) ან სან ხოსეში (ადამიანის უფლებათა ამერიკული სასამართლო) ან აფრიკელებისთვის აფრიკულ ქვეყნებში (აფრიკული კომისიის სამდივნო მდებარეობს ქ. ბანჯულში, გამბია, თუმცა მისი წევრების შეხვედრები იმართება რეგიონის სხვადასხვა წერტილებში), ვიდრე გაერო-ს ღონისძიებებში მონაწილეობა ჟენევაში. ამ შემთხვევაში ევროპელები კარგ მდგომარეობაში იმყოფებიან, ვინაიდან ორივე, ევროპის საბჭო და გაერთიანებული ერების ორგანიზაცია, მდებარეობს ევროპაში.

გეოგრაფიული მდებარეობა ასევე მნიშვნელოვანი ფაქტორია. ამერიკის ქვეყნებში ინტერნეტის შემოღების შემდეგ კომისიებში საჩივრების გაგზავნა შეუდარებლად გამარტივდა. (ამისათვის აუცილებელია შესაბამისი ტექნოლოგიური ინფრასტრუქტურა). აფრიკაში რეგიონის სხვადასხვა წერტილში სამდივნოს წევრთა შეხვედრების გამართვის დადებითი მხარე შეიძლება დაჩრდილოს ტრანსპორტის ინფრასტუქტურაში არსებულმა პრობლემებმა. მიუხედავად ამისა, შეძლებისდაგვარად ბევრ აფრიკელს აქვს კომისიის საზოგადოებრივ სესიებზე დასწრების შესაძლებლობა იმ ქალაქსა თუ სახელმწიფოში, რომელიც ყველაზე ახლოს მდებარეობს მის საცხოვრებელ ადგილთან. ეს უნიკალური მიდგომაა, რომელიც, პრინციპში, წარმოადგენს გეოგრაფიულ მდებარეობასთან დაკავშირებული უპირატესობის მთელ შინაარსს.

ენობრივი ერთობა კიდევ ერთი პოტენციური უპირატესობაა. რეგიონულ სისტემათა უმრავლესობა გამოსცემს ტექსტებს და იღებს კორესპოდენციას რეგიონის ყველა მნიშვნელოვან ენაზე. ამისგან განსხვავებით, გაერო-ს ოფიციალურ ენათა რაოდენობა უფრო შეზღუდულია, თუმცა, როგორც უკვე აღინიშნა, ადამიანის უფლებათა საყოველთაო დეკლარაცია თარგმნილია ყველაზე მეტ ენაზე სხვა დოკუმენტებთან შედარებით. იმ ადამიანებისთვის, რომელთაც სურთ საკუთარი უფლებების დაცვა თავისსავე სახელმწიფოში, რეგიონალურ ან საერთაშორისო დონეზე, შესაბამისი ტექსტების, გადაწყვეტილებებისა და დეკლარაციების ენას დიდი მნიშვნელობა აქვს. აქვე უნდა აღინიშნოს, რომ, ზოგჯერ, დოკუმენტების გავრცელება ზოგადად მიღებულ ენაზე, და არა შესაბამის ენაზე, სწორედ ის პრობლემაა, რომელიც უნდა გადაილახოს.

დაკავშირებული სახელმწიფოების უკეთესმა ცოდნამ შეიძლება წარმატება მოიტანოს სისტემის მოქმედების დონეზე. სახელმწიფოებმა შეიძლება უფრო დიდი სურვილით მიიღონ რეგიონული, ვიდრე საერთაშორისო კოლეგების შენიშვნები. მიუხედავად ამისა, ხშირად დიპლომატია შეიძლება ორლესულ ხანჯალს დაემსგავსოს. უზომო დიპლომატიურმა დელიკატურობამ მოსპო აფრიკული სისტემის ეფექტიანობა. საერთოდ, კომისრები და მოსამართლეები, რომლებიც სახელმწიფო ანგარიშებს და საჩივრებს სახელმწიფოს მიმართ განიხილავენ რეგიონულ დონეზე, უფრო იცნობენ წამოჭრილ საკითხებს და შესაბამისი სახელმწიფოსთვის დამახასიათებელ ეკონომიკურ და პოლიტიკურ შეზღუდვებს. გაერო-ს კომიტეტის წევრებს აქვთ დიდი გამოცდილება და კვალიფიკაცია, მაგრამ შეფარდება კომიტეტის წევრებსა და წევრ სახელმწიფოებს შორის საკმაოდ მაღალია. აქედან გამომდინარე, მათ შეიძლება არ ჰქონდეთ საკმარისი „ადგილობრივი” სპეციალიზებული ცოდნა.