**6.1.3. აღსრულება**

რეგიონული სისტემების აღსრულება უფრო ადვილია, ვიდრე საერთაშორისო სისტემებისა. რეგიონალურ დოკუმენტებთან შესაბამისობის შეიძლება უფრო მეტი პოლიტიკური სურვილი აღმოჩნდეს, ვიდრე საერთაშორისო ინიციატივებთან. დიპლომატიური ძალისხმევა შეიძლება უფრო წარმატებული იყოს, როცა ძალდატანება მოდის მეზობელი ქვეყნიდან, ვიდრე უფრო მოცილებულ რეგიონებში განლაგებული სახელმწიფოებიდან. მსგავსად ამისა, რეგიონული უწყებების მიერ გამოტანილ გადაწყვეტილებათა შესრულებას უფრო მეტი სტიმული ახლავს. რეგიონული სანქციები შეიძლება ძალიან რეალურ ხიფათს წარმოადგენდეს, თუმცა აშკარაა, რომ ეს წამოწევს საერთაშორისო სამართლის სხვა საკითხებსაც. იდეალურ სამყაროში (ალაბათ ეს არ ეხება ჩვენს სამყაროს) რეგიონული სისტემები მხარს უნდა უჭერდნენ ერთმანეთს და ამგვარად უფრო მარტივად წყვეტდნენ პრობლემატურ და რთულ საკითხებს.

ვინაიდან სახელმწიფოებს არ სურთ სახელმწიფოთაშორისი საჩივრების განხილვა საერთაშორისო სამართლის საფუძველზე, ეს ხდება რეგიონულ დონეზე. 1978 წელს ირლანდია აღმოჩნდა პირველი სახელმწიფო, რომელმაც სახელმწიფოთაშორისი საჩივარი (გაერთიანებული სამეფოს წინააღმდეგ) განსახილველად შეიტანა რეგიონულ სასამართლოში.

**6.2. ძირითადი რეგიონალური სისტემები**

არსებობს სამი რეგიონული სისტემა, რომელიც მიზნად ისახავს ადამიანის უფლებათა დაცვასა და განვითარებას: ევროპის საბჭო, ამერიკულ სახელმწიფოთა ორგანიზაცია და აფრიკული ერთობის ორგანიზაცია/აფრიკის კავშირი. მათგან ევროპას აქვს ყველაზე ძველი და განვითარებული სისტემა ინდივიდების მიერ შემოტანილი საჩივრების განხილვის ჩამოყალიბებული სასამართლო მექანიზმით. სახელმწიფოთაშორისი და ინდივიდუალური საჩივრების პროცედურები სახელმწიფოებისათვის უკვე აღარ არის არჩევითი ადამიანის უფლებათა ევროპული სასამართლოს წინაშე. სასამართლომ დაადასტურა, რომ ის არის ეფექტური სასამართლო ორგანო და წარმატებით ახორციელებს თავის გადაწყვეტილებებს. როგორც ინდივიდების მიმართ სავალდებულო იურისდიქციის გამოყენების შედეგი, ის წარმოადგენს ინდივიდის უფლებების საერთაშორისო/რეგიონული სამართლით აღიარების ლოგიკურ განვითარებას. მიუხედავად ამისა, სასამართლო კვლავაც წარმოადგენს საერთაშორისო სამართლის სუბიექტს და განუწყვეტლივ ასრულებს ზედამხედველის როლს, ხოლო ევროპული კონვენციის განხორციელების პასუხისმგებლობა კვლავაც სახელმწიფოებს ეკისრება. ევროპული სისტემა უფრო დეტალურად მე-7 თავშია აღწერილი.

ამერიკულ სახელმწიფოთა ორგანიზაციას უფრო ხანგრძლივი ისტორია აქვს. ადამიანის უფლებათა დაცვის მისეული მექანიზმები არ არის ისე განვითარებული როგორც ევროპული სისტემის, თუმცა მიღწევები მნიშვნელოვანია, თუ გავითვალისწინებთ პოლიტიკურ არეულობას, არსებულს რეგიონში ამ ბოლო დრომდე. დემოკრატიის პროპაგანდა პრიორიტეტს წარმოადგენდა რეგიონში, რამაც მიაღწია ჭეშმარიტ წარმატებას. საგანგაშო მდგომარეობაში მყოფ სახელმწიფოთა არსებობა ჩვეულებრივი მოვლენა იყო, ამიტომ ადამიანის უფლებათა დაცვას მნიშვნელობა ენიჭებოდა პოლიტიკური და ეკონომიკური სტაბილურობის სერიოზული პრობლემების საპასუხოდ. კომისიამ წლების განმავლობაში დააფიქსირა მთელი რიგი ადამიანის უფლებათა სერიოზული და სისტემატური დარღვევებისა. ინდივიდუალურ საჩივრებს არ ენიჭებოდა დიდი მნიშვნელობა. ისინი გამოიყენებოდა მხოლოდ ადამიანის უფლებათა და თავისუფლებათა სერიოზული და სისტემატური დარღვევების მამტკიცებელ საბუთებად. მიუხედავად ამისა, ამერიკული სასამართლოს შექმნამ უზრუნველყო სასამართლო ფორუმი ინდივიდუალური საჩივრების განსახილველად, რაც წარმოადგენდა კომისიის მუშაობის განვითარებას. ამერიკული სისტემის უფრო დეტალური განხილვა მოცემულია მე-8 თავში.

ყველაზე ახალგაზრდა რეგიონული სისტემა აქვს აფრიკას. ამერიკის ქვეყნებზე მეტად, აფრიკას დამთრგუნველი რეჟიმების და ადამიანის უფლებათა სისტემატური დარღვევების უფრო მეტი გამოცდილება აქვს. ამგვარი დარღვევებისა და მათი ხშირად არადემოკრატიული მიზნების წინაშე ადამიანის უფლებათა კონსოლიდირების მცდელობა შეიძლება წარუმატებლობისთვისაც კი იყოს განწირული. მიუხედავად ამისა, აფრიკულმა სისტემამ წარმატება მოიპოვა ადამიანის უფლებათა დაცვის ჰარმონიული რეგიონული სისტემის განვითარებაში. კომისიამ მიიღო მთელი რიგი საჩივრებისა, რომლებიც, სხვა რეგიონული სისტემებისგან განსხვავებით, შემოვიდა არასამთავრობო ორგანიზაციებიდან. ხშირად, აფრიკულ კომისიაში შეტანილი საჩივრები ეხება ადამიანის უფლებათა უმძიმეს დარღვევებს. გადაწყვეტილებები მიღებულ უნდა იქნეს უფრო წამებასა და სიცოცხლის უფლებასთან, ვიდრე პირადი ცხოვრების უფლებასთან დაკავშირებით, როგორც ამას განიხილავს ევროპული სასამართლო. მიუხედავად თავისი ხანმოკლე არსებობისა, აფრიკულმა სისტემამ წარმატებით მიიტანა ადამიანებამდე ბევრი საკითხი და ჩამოაყალიბა ადამიანის უფლებათა დაცვის ჭეშმარიტად აფრიკული ორგანო. აფრიკული სისტემა განხილულია მე-9 თავში.

**6.3. სხვა რეგიონული ინიციატივები**

ევროპის საბჭო, ამერიკულ სახელმწიფოთა ორგანიზაცია და აფრიკული ერთობის ორგანიზაცია/აფრიკის კავშირი ერთადერთი ეფექტიანი რეგიონული სისტემებია, რომლებიც მიზნად ისახავს ადამიანის უფლებათა დაცვასა და განვითარებას. თუმცა, სახელმწიფოთა სხვა რეგიონულმა, ტრანსნაციონალურმა და მიუკერძოებელმა დაჯგუფებებმა ირჩია ადამიანის საყოველთაო უფლებათა მათეული ერთგულების გამოხატვა ისეთი ინსტრუმენტების მიღებით, რომლებშიც მოცემულია მათთვის სასურველი უფლებები. ამ დოკუმენტებიდან არც ერთს ჯერ არა აქვს განხორციელების რაიმე ეფექტიანი სისტემა.

**6.3.1. არაბეთის ლიგა**

არაბული ქვეყნების ლიგა ჩამოყალიბდა 1945 წლის მარტში, მათ შორის, წევრ ქვეყნებს შორის დადებულ ხელშეკრულებათა შესრულების კონტროლის, არაბულ ქვეყნებს შორის ურთიერთობის განმტკიცებისა და, ზოგადად, მათი საქმეებისა და ინტერესების თვალყურისდევნების მიზნით (მუხლი 1, ალექსანდრიის ოქმი, რომლის საფუძველზეც ჩამოყალიბდა ლიგა, შავალ მე-20 1363 (7/10/44)). თავდაპირველად დადგინდა შვიდი დამაარსებელი ქვეყანა - იორდანია, საუდის არაბეთი, ერაყი, სირია, ლიბანი, ეგვიპტე და იემენი. ამჟამად ლიგაში შედის ოცდაორი წევრი. მათ უმრავლესობას წარმოადგენს ახლო აღმოსავლეთისა და ჩრდილოეთი აფრიკის სახელმწიფოები. 1944 წელს არაბეთის სახელმწიფოთა ლიგის წევრმა ქვეყნებმა მიიღეს ადამიანის უფლებათა არაბული ქარტია, თუმცა ამას არ მოჰყოლია რატიფიცირება. ქარტიაში იყო ადამიანის უფლებათა მიწოდების მცდელობა ისტორიული ისლამური შარიათისა და სხვა რელიგიური კანონების გათვალისწინებით, რასაც უფრო ბუნებრივად აღიქვამდნენ წევრ სახელმწიფოთა უმეტესობა. ამან კიდევ ერთხელ დაადასტურა ისლამში ადამიანის უფლებათა შესახებ ქაიროს დეკლარაციის პრინციპები. აფრიკული ქარტიის მსგავსად, მასში ხაზგასმით იგრძნობოდა მოწოდება უცხოელთა მხრიდან დაპყრობისა და კოლონიზების დაგმობისაკენ - საკითხები, რომლებიც პრობლემური იყო ბევრი არაბული სახელმწიფოსათვის.

ქარტიაში ჩამოთვლილია მთელი რიგი უფლებებისა და თავისუფლებებისა, რომლებიც ასახავენ გაერო-ს დოკუმენტებს - სამოქალაქო, პოლიტიკური, ეკონომიკური, კულტურული და სოციალური - და რომლებიც მხარს უჭერენ უფლებათა საყოველთაობას. ახალგაზრდებს აქვთ ფიზიკური და გონებრივი განვითარების უდიდესი შესაძლებლობები (მუხლი 39). წერა-კითხვის უცოდინრობის აღმოფხვრის საკითხი გამოყოფილია როგორც აუცილებელი ვალდებულება, დაკავშირებული თითოეული მოქალაქის განათლების უფლებასთან (მუხლი 34). ადამიანის უფლებები განიხილება „იმ ინტელექტუალურ და კულტურულ გარემოში, რომელშიც არაბული წარმოშობა სიამაყის წყაროს წარმოადგენს” (მუხლი 35). აგრეთვე დაცულია არა-არაბი და არა-ისლამური წარმოშობის ხალხთა უფლებები დისკრიმინაციის წინააღმდეგ მიძღვნილ მუხლებში, რომელშიც აღიარებულია მათი, როგორც კულტურულ და რელიგიურ უმცირესობათა უფლებები.

ქარტიის მე-40 მუხლის თანახმად დაშვებულია ადამიანის უფლებათა დაცვის ექსპერტთა კომიტეტის ჩამოყალიებება. ამ კომიტეტში შევა შვიდი წევრი, რომლებსაც „ექნებათ კომიტეტის სფეროში მუშაობის დიდი გამოცდილება და კომპეტენცია”. კომიტეტი მიიღებს საწყის და შემდეგ პერიოდულ ანგარიშებს წევრი სახელმწიფოებისგან ყოველ სამ წელიწადში. მას ასევე შეუძლია კითხვებით მიმართოს სახელმწიფოებს და მოითხოვოს პასუხები ამ კითხვებზე. ქარტიის თანახმად, კომიტეტი, შესაბამისი სახელმწიფოს შეხედულებებსა და კომენტარებთან ერთად, ანგარიშს წარუდგენს არაბული ლიგის ადამიანის უფლებათა მუდმივმოქმედ კომიტეტს.

ამჟამად ლიგა და ადამიანის უფლებათა არაბული კომიტეტი განიხილავს ქარტიის ახალ პროექტს. თავდაპირველ ქარტიასთან შედარებით იგი მნიშვნელოვნად პროგრესულია და მოიცავს გარემოს დაცვასა და განვითარებასთან დაკავშირებულ უფლებებს. გაერო და იურისტთა საერთაშორისო კომისია იძლევიან აღსრულების მექანიზმის ჩამოყალიბების რჩევას. შედეგებს მომავალი გვიჩვენებს.